Source: http://dwpdigital.hu/digitalizacio-a-birosagokon/
Timestamp: 2019-04-19 07:28:58
Document Index: 15312335

Matched Legal Cases: ['Bíróság ', 'Bíróság ', 'bíróság ', 'Bíróság ', 'bíróság\n', 'bíróság ']

Digitalizáció a bíróságokon | DWP Digital
Digitális Bíróság Projekt.
Szerző: Fodor Zoltán	 Beküldve 2018 Júl 7
Digitalizálják az ország bíróságait
A digitalizációról szólt a csütörtöki nap az Országos Bírósági Hivatalban. Egy egész napos nyílt napon mutatták be, hogy milyen elektronikus rendszerekkel dolgoznak a bíróságokon. Meg lehetett ismerni például a távmeghallgatási rendszert, vagy a beszédfelismerő szoftvert. Magyarország egyébként élen jár a bírósági digitalizációban. A tervek szerint jövő nyárra már az ország összes bírósága digitalizálódik – közölte az M1 Híradója.
Az Országos Bírósági Hivatal nyílt napon mutatta be, miként digitalizálhatók a bíróságok. A távmeghallgatás például lehetővé teszi, hogy a tárgyalás résztvevői eltérő helyszínről videóhívással kommunikáljanak egymással.
Egy szexuális erőszak sértettjének nem kell egy tárgyalóteremben lennie azzal a vádlottal, aki sérelmére a bűncselekményt elkövette, hanem egy külön meghallgató helyiségben távmeghallgatás útján lehet majd meghallgatni – magyarázta Péter Zoltán, az Országos Bírósági Hivatal osztályvezetője.
A jövőben létrejön az úgynevezett e-akta is, amelynek segítségével az ügyfelek személyes megjelenés nélkül, ingyen és gyorsan hozzáférhetnek a bíróságon folyó ügyeikhez.
Az elektronizálás közepes fázisában tartunk jelenleg, ezzel Európában az első helyen állunk, más országokkal egyaránt – mondta el Maga Mária, a Digitális Bíróság Projekt szakmai vezetője.
Az informatikai fejlesztések elengedhetetlenek az ország versenyképességének javításához – erről a belügyminiszter beszélt. Pintér Sándor elmondta, jövő nyárra minden bíróság teljesen digitalizálódik. Hozzátette, a célkitűzés az, hogy Magyarország felemelkedjen a világ legfejlettebb országai közé, ehhez pedig nélkülözhetetlenek az informatikai fejlesztések.
A Digitális Bíróság Projekt több mint két és fél milliárd forint uniós támogatással valósul meg. (DWP Digital Portál via hirado.hu – M1 Híradó)
Címkék: dwp digital, digitalizáció, bíróság, fejlesztés, e-akta, digitális bíróság
digitális bíróság projektdigitalizációdwp digitale-aktaelektronikus rendszerhivataltárgyalástávmeghallgatás